Mä hätt schu bim Lose gmerggt, as di offizielle Lüüt d Nase rümpfed über daas, wo ds Volch pschlosse hätt. Und wo dä di zürcherisch Bildigs-Scheffi nuch im Färnsee chuu isch, hätt mä au würggli gsee, assi eender ä Lätsch macht. As mä mit dä Füüfjährige «grundsätzli» söl Mundart rede, laat mä sich uugääre vorschriibe: «Das mutet rückständig an», isch dise Tag i dr Ziitig gschtande, und dr Titel vum Komentar hätt gheisse:  «Grüsse aus der Provinz!» Allemaa händ aso di wältoffene Zürcher öppis pschlosse, womä sust höchschtens dä Hinderweldler ufem Land usse, aso zum Biischpiil üüs Glarner, wüür zuetruue. Jä nu, tänggemer da, gschäch nüüt Füülers.